December 2013 - Hennie Van Deventer
MELK (BOS) EN HEUNING
Dec 26, 2013 | Hennie van Deventer se Blog
Dis die lang somervakansie en onse dorpie bars uit sy nate. Op die strand, by winkels en in die kerk is dit nuwe strandsambrele, vreemde registrasienommers en onbekende gesigte. Toe ds. Marius Falck by die Kersdiens besoekers vra om hande op te steek, skrik ek effens. Sal nie verbaas wees nie as die "vreemdelinge aan ons poorte" in die meerderheid was.
Hoop die besoekers geniet die lang strandwandelinge, die goue skemers, die skilderkwas-sonsondergange, Tafelberg doer voor in sy vele stemminge, en die lekker seekos by Orca in Kusweg – as hulle plek kan kry by die onopgesmukte eetplek wat vir baie Kapenaars sinoniem met Melkbos is. Die porsies is gul soos Melkbossers se gasvryheid.
Hoop hulle ontdek ook die lekker geplaveide wandelpaadjie langs die see doer van Land's End af verby die ou Kliphuis-restaurant (nou Castella Amare) en die NSRI. Ook lekker rotspoeletjies daar waar kinders vir ure kan speel en klouter.
Hoop hulle ry die kuspad Blouberg toe en verken die bekoorlike baaitjies een vir een: Holbaai, Kreefbaai, Eerstesteen …. Plekke om rustig te sit en droom terwyl die branders aanrol.
Hoop hulle ry ook 'n bietjie noordwaarts, loer by Ganzekraal in (in vakansietye ongelukkig ietwat oorbevolk) en die karaktervolle vakansiedorp Yzerfontein. Langebaan is sowat 100 km ver – 'n moeitewerd-mekka met sy reuse-strandmeer. Voor Langebaan lê die Weskuspark met sy gesellige braaiplekke, amper onherbergsame kustonele en groot troppe bokke. As die elande in die fynbos verbykom, is dit 'n treffende gesig, hoor.
Hopelik sal Melkbos-besoekers ontdek hoe op hul drumpel die eersteklas-wyne en wonderlike kelders van Durbanville-wynroete wag om ontdek te word. Meerendal op die Vissershokpad is 'n persoonlike gunsteling. Nitida se restaurant lok smulpape. Die moderne Durbanville Hills se uitsigte is voortreflik.
Vir uitsigte: Probeer gerus ook Grootbaai se Spur en Cape Fish Market. Lyk of Tafelberg oor die baai al hoe nader skuif terwyl jy jou geelbek of T-been geniet. Haal sommer die MyCitibus daarheen – jy kry die panoramas van berg en see op die koop toe. By die Moyarestaurant op die voorstrand by Eden On The Bay kan jy voete in die water 'n melkskommel wegsit. Aan die fraaie Kleinbaai, 'n klein entjie aan, kry jy die immer gewilde Ons Huisie. Peusel sy beroemde calamari terwyl jy onder 'n strandsambreel 'n koue sauvignon blanc van hierdie kontrei op die tong neem …
Ek (wat natuurlik bevooroordeeld is) glo jy kan op Melkbos en omgewing so lekker kuier dat die Kaap self maar aan sy eie hordes oorgelaat kan word. Maar as jy opsluit wil soontoe, luister na hierdie ou en trakteer jouself op 'n kanaalvaart van KIKS (die Kaapse Konferensiesentrum) af na Sol se One & Only-hotel aan die Waterfront (teenaan die Akwarium). Dis 'n onontdekte heerlikheid tussen duur waterfront-woonstelle verby. Hou dop vir die super-seiljagte as jy by jou bestemming kom.
By die Waterfront is die nuwe in-plek die Grand Café met sy tafels, stoele en selfs sagte rusbanke op die wit seesand. As jy nie LANK vooruit bespreek het nie, kan jy maar net gaan loer hoe die mense met die dik beursies kuier …. En dan dankbaar terugkeer na Melkbos se rustigheid.
Vir die herlaai van geestelike batterye staan die NGK Melkbos se deure oop. In vakansietye is Sondag net een erediens, om 09:30. Die Oujaarsaand-diens is om 19:00. As jy ons dr. Marius een keer hoor sing het, vergeet jy nie sy stem nie.
Te veel vir een vakansie? Nou-ja. Kom dan maar weer! (hvd)
Dec 25, 2013 | Hennie van Deventer se Blog
Onthou jy 'n Kersgeskenk wat vandag presies tien jaar oud is? Min mense sal onthou, wil ek waag. Waarskynlik nog minder kan dadelik na so 'n geskenk stap. Nog minder kan sweerlik daarop aanspraak dat hy of sy steeds die geskenk elke dag sien.
Dalk die heel minste sal, soos ek en Tokkie, kan sê: Ons geskenk het in die tien jaar net groter en groter geword. Dit is op Kersdag 2013 tienvoudig – nee meer as tienvoudig – keer groter as op Kersdag 2003.
Die foto's hierbo gee natuurlik die geheim weg. Ek praat van 'n boom: 'n "Melkhout" ("umqwashu" in Xhosa). Johan, ons seun, en Mariza, nou van George, het die piepklein melkhoutjie, 'n opslagboompie in hul tuin, tien jaar gelede voor ons eetkamervenster kom plant. Hulle was toe nog Melkbossers; hul huis was in Seagullstraat. In die hoek van hul erf was ons boompie se moederboom – 'n indrukwekkende gooier van 'n enorme skaduwee.
Dit was waarskynlik 'n "onwettige" geskenk. Die melkhout is 'n beskermde boom. Jy mag dit nie sommer skuif of selfs daaraan snoei nie!
'n Kenmerk van die geharde, immergroen melkhout is natuurlik die krom stamme en heerlike lae blaredak wat dit vorm. In die suidelike Overberg is talle braaiplekke onder melkhoute gebou. Dit kan maar reën, jy braai rustig voort onder jou melkhout-sambreel. Dit het ek self by vriende soos Wiets Beukes en Alf Ries op Franskraal ervaar. Voor moderne koelkaste hul verskyning gemaak het, was Overbergers glo lief om hul vleis in die skadu van hul melkhoute te hou.
Seker die bekendste melkhout is seker Mosselbaai se poskantoorboom, waaraan Portugese matrose 'n brief met die nuus van die verdrinking van Bartholomeus Diaz in 1500 in 'n ou skoen vasgemaak het. Op die plaas Rhenosterfontein, naby Bredasdorp, is 'n melkhout nasionale-monument-status gegee oor sy grootte en ouderdom. Die stam is dikker as drie meter en die kroon sprei oor meer as 20 meter. Die reuse-boom is glo ouer as 1 000 jaar.
Ons eie boom kan nie saamgesels oor geskiedenis, ouderdom of grootte nie, maar is vir ons baie spesiaal. Dit is nie net op die boeke 'n beskermde boom nie, maar ook in ons harte!
(Links plant Johan die boompie op Kersdag 2003. By hom is sy staffie Intwa, ook nie meer met ons nie. Regs staan Tokkie by die boom op Kersdag 2013.) (hvd)
Dec 24, 2013 | Hennie van Deventer se Blog
Dreaming of a white Christmas. Dit was wat ons Kersfees 1976 gedoen het. Sommer halfpad deur November het ons immers daar in Cambridge, Massachusetts, ons eerste ligte voorsmakie gehad.
Maar Kersdag kom en Kersdag gaan sonder teken van sneeu.
Op 26 Desember – Boxing Day – is ons geskeduleer om vroeg in die pad te val, na die sonskynstaat Florida vir 'n kort vakansiebreuk. Ek staan vroeg op en loer by ons kamervenster op die grondverdieping in Crimson Court uit. Die boompie dra swaar aan sy sneeukleed.
Oral wag 'n wit wonderwêreld. In Harvard Street voor Crimson Court kom selfs 'n meisie op ski's aan met 'n inkopiesak aan die arm.
Florida en die lang pad daarheen eers vergete ry ons uitgelate in Cambridge se strate rond en neem net foto's – eintlik skyfies, wat toe nog aan die orde was.
Ons ry in woonbuurte rond en later ook na die skilderagtige Mt. Auburn-begraafplaas waar die sneeutonele ons asems wegslaan. Eers laat die middag druk ek die swaar gelaaide Corona-stasiewa se neus suidwaarts.
Die groot foto is in Mt.Auburn geneem (die skyfie is agterstevoor afgedruk!). Regs bo is die meisie op ski's in Harvard Street voor ons woonstelletjie. Regs onder is die kinders, Johan en Marisa, in hul sneeubaadjies teen 'n spierwit agtergrond. Hulle het hul aan die vreemde taferele verwonder en ywerig help sneeuman bou langs die gevriesde Charlesrivier.
'n Nieman-genoot uit Oregon het niks van sneeu gehou nie. Hy het telkens sneeuvlokkies onvergenoegd van hom afgeslaan terwyl hy deur dun lippe uitsis: White shit! Daardie winter was later in die media bekend as die Big Freeze. Ons het berge sneeu beleef. Maar ek het elke keer seergekry as John so lelik van die besonderse natuurbelewenis praat.
* Seënwense uit Melkbos. (hvd)
Dec 23, 2013 | Hennie van Deventer se Blog
Goue vriendskap, goue bruilof, goue saamkuier. Ek en Tokkie klink Saterdagoggend 'n vonkelglasie saam met ons vriende Cas en Nella Jacobs van Centurion op 'n ontbytjie by Philadelphia se Peperboom.
Hul goue bruilof was op Saterdag 14 Desember. Ek en Cas was in 1958 saam eerstejaars in Kollegetehuis aan Tukkies. Ons vier het Saterdag saam die Kaap platgery – o.m. die vaart onderneem van die KIKS tot by Sol se One and Only-hotel. Soos altyd, genotvol gewees.
Ook gaan inloer by die nuwe Kaapse Waterfront-sensasie, die Grand Cafe, met sy banke, tafels en stoele op die sand. Vol bespreek tot 6 Januarie, kan jy glo!
(Naskrif: Reken, saam is ons vier so iets oor die 280 jaar op die ondermaanse!)
LIED VIR JOU, LIEFSTE VROU
Dec 20, 2013 | Hennie van Deventer se Blog
Die vrou en die lied vorm 'n treffende tweeluik. In elke taal, in elke land, in elke soort musiek – van die klassieke opera tot ligpopulêr.
Vroue word besing om hul skoonheid, bekoorlikheid, lieftalligheid, speelsheid, geheimsinnigheid, ondeundheid, moedswilligheid …
As jy begin kies, rol die name: Adeline, Elisabeth, Jeannie, Kathleen, Lara, Lilli Marleen, Macushla ('n Ierse troetelnaam), Maggie, Madelein, Maria (baie Maria's), Mona Lisa, Rosemarie, Theresa, Violetta, Vilia. Ikone, almal.
Na baie luister en debat het ek en Tokkie saam op 24 vroue-gunstelinge besluit. Dis vroue vir alle seisoene en van alle ouderdomme. Nooientjies word bemin; gryse dames word in innigheid onthou.
Lesers van die blog sal kan wonder: Waar is Mother McCree dan? By nadenke: Sy moes op ons lys gewees het. Lesers sou ook kon wonder: War is Belinda dan? Of Delilah, Lucille, Marianne, Rosamunde, of selfs Klaradyn?